‘Fout’ in wiskundevraestel ondersoekArgieffoto bloot ter illustrasie. (Foto: Unsplash) Umalusi, die raad vir gehalteversekering in algemene onderwys en opleiding, het ŉ onafhanklike paneel opgestel om ŉ “problematiese” vraag in die tweede wiskundevraestel van die Nasionale Senior Sertifikaat (NSS)-eksamen te ondersoek. ŉ Tekenfout het by die sewepuntvraag in die trigonometrie-afdeling van die vraestel, wat op 7 November geskryf is, ingeglip. Die paneel moet nou bepaal hoe die fout kon inglip en waarom nie die eksaminatore, die interne en eksterne moderators óf die drukkers die fout opgetel het nie. Dr. Mafu Rakometsi, uitvoerende hoof van Umalusi, sê die paneel sal ná ŉ deeglike ondersoek ŉ verslag by die raad inhandig. Die raad sal die verslag dan onder oë kry voordat dit op 16 Januarie 2023 aan die publiek bekend gemaak word. Die paneellede is Penelope Vinjevold, prof. Sudan Hansraj en prof. Nic Heideman. Rakometsi stel dit egter duidelik dat die ondersoek hoegenaamd nie die bekendmaking van die matriekuitslae sal vertraag nie. Die matriekuitslae word op 19 Januarie bekend gemaak. “Umalusi wil ook die publiek verseker dat hy alles menslik moontlik sal doen om te verseker dat geen kandidaat deur die fout benadeel word nie.” Vinjevold sal as voorsitter van die onafhanklike paneel dien. Vinjevold is ŉ afgetrede onderwyser met meer as 16 jaar ondervinding. Sy het ook 20 jaar lank as onder meer hoofdirekteur, adjunkdirekteur-generaal en hoof van die provinsiale onderwysdepartement gedien voor haar aftrede in 2020. Hansraj is ŉ professor in Wiskunde en Toegepaste Wiskunde in die Astrofisika-navorsingsentrum van die Universiteit van KwaZulu-Natal (UKZN) se Skool vir Wiskunde, Statistiek en Rekenaarwetenskap. Heideman is ŉ kontrakdosent by die Wiskundedepartement aan die Universiteit van Kaapstad (UK) en ŉ emeritus-medeprofessor in Wiskunde aan Rhodes Universiteit. ŉ Onderwyser van Pretoria het kort ná die tweede wiskundevraestel aan Maroela Media gesê die fout het haar leerders effens “gegooi”. Sy glo egter nie die vraag was “ondoenbaar” nie. ŉ Matriekseun het op sy beurt gesê hy het hom nie te veel aan die tekenfout gesteur nie. “ŉ Mens kon steeds met die tekening werk indien jy hom net aangepas het en reg interpreteer het.”